
שלום רב,


הנדון: פנייתך בנוגע לבקבוקי Extreme Shock של חברת ANSI

פנייתך שבסימוכין הועברה לטיפול מחלקת חופש המידע במשרד הבריאות. 


במענה לפנייתך ולאחר בירור עם שירות המזון הארצי, הריני להשיבך את הדברים הבאים:

1. כל תוסף תזונה מקבל אישור יבוא בטרם שיווקו בארץ. במסגרת זו נבדקת עמידת המוצר בדרישות החקיקה החלה על המוצר בהיבטים של בטיחות ואיכות. 

2. למוצר נשוא פנייתכם - "משקה עם בטא אלנין וקפאין, Xtreme Shock" (יצרן: פלמטו קנינג קו. אינק., ספק: ANSI) - הונפק אישור מוקדם ליבוא ביום 22.3.2016. יובהר, כי החומר "אוקטופמין" לא מופיע ברשימת רכיבי המוצר שאושר.

3. עם הגעת משלוחי המוצר נערכה לו בדיקה מנהלית על ידי נציגי המשרד, ללא בדיקה מעבדתית.



4. ככל שברצונכם לבקש את מסמכי היצרן, לרבות הרכב המוצר ותווית מקורית (תווית בעברית איננה נבדקת) – עליכם להשלים בהתאם לתקנות חופש המידע (אגרות), התשנ"ט-1999 את תשלום אגרת הבקשה בסך 20 ₪ (ניתן לשלם בבנק הדואר לח–ן מס' 0038079 ו/או דרך אתר התשלומים הממשלתי באמצעות כרטיס אשראי). 

מכל מקום, יובהר כי הרכב המוצר מהווה סוד מסחרי ועניין זה עשוי להוות שיקול לאי-מסירת המידע על ידי המשרד בהתאם להוראת סעיף 9(ב)(6) לחוק חופש המידע. על כן, טרם יוחלט אם למסור את המידע – המשרד יהיה רשאי לפנות ליצרן כצד ג', בהתאם להוראות סעיף 13 לחוק חופש המידע. 



בכבוד רב,


ענת אילוז, עו"ד
הממונה על העמדת מידע לציבור 


העתק:
לשכת מנכ"ל משרד הבריאות

